РЕШЕНИЕ НА СЪВЕТА
от 15 октомври 2007 година
относно подписването и временното прилагане на протокол към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, във връзка с присъединяването на Република България и на Румъния към Европейския съюз
(2008/881/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310, във връзка с член 300, параграф 2, първа алинея, първо изречение от него,
като взе предвид Акта за присъединяване на България и Румъния към Европейския съюз, и по-специално член 6, параграф 2 от него,
като взе предвид предложението на Комисията,
като има предвид, че:
(1)
На 23 октомври 2006 г. Съветът оправомощи Комисията да преговаря с Кралство Мароко от името на Европейската общност и на нейните държави-членки за сключване на протокол за изменение на споразуменията, сключени между Европейската общност и трети страни, по-специално Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, с цел да се вземе предвид присъединяването на Република България и Румъния към Европейския съюз.
(2)
Преговорите с Мароко бяха успешни, което удовлетвори Комисията.
(3)
В член 9, параграф 2 от протокола, договорен с Кралство Мароко, се предвижда временно прилагане на протокола преди влизането му в сила.
(4)
Протоколът следва да бъде подписан и прилаган временно до приключването на процедурите, необходими за сключването му,
РЕШИ:
Член 1
Одобрява се подписването на протокола към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, във връзка с присъединяването на Република България и Румъния, от името на Общността, в зависимост от сключването на посочения протокол.
Текстът на протокола е приложен към настоящото решение.
Член 2
Председателят на Съвета е оправомощен да посочи лицето/ата, което/които е/са упълномощено/и да подпише/ат от името на Европейската общност и на нейните държави-членки протокола към Евро-средиземноморското споразумение между Европейските общности и техните държави-членки, от една страна, и Кралство Мароко, от друга страна, във връзка с присъединяването на Република България и на Румъния към Европейския съюз.
Член 3
Протоколът се прилага временно от 1 януари 2007 г., в зависимост от сключването му на по-късна дата.
Съставено в Люксембург на 15 октомври 2007 година.